陳山龍湫
作者：卜祖仁
朝代：宋

paragraphs: 陳山蒼蒼東海頭，石壁裂缺藏靈湫。
老髯出水欻萬丈，青山倒挂黄金虬。
神光上騰接烟靄，挾子攖珠浴滄海。
雨公載雨推雷車，閶闔門開叩真宰。
今年亢旱民罹殃，我侯憫憫心若傷。
精誠披露動寥廓，沛然甘澤來滂滂。
侯今官轉吳興去，回首神峰隔天宇。
願言變化從雲龍，大爲蒼生作霖雨。